Aquest diumenge, l'entitat unionista Societat Civil Catalana no ha tingut tant poder de convocatòria com per exemple, el passat 8 d'octubre. La manifestació convocada aquest matí a l'Estació de França de Barcelona, que tenia el suport de Cs, PP i PSC, ha reunit milers de persones -unes 7.000 segons la Guàrdia Urbana- però no ha tingut, ni de tros, l'afluència del'anterior convocatòria. La manifestació tenia com a lema 'Ara, més que mai, seny' i ha recorregut l'avinguda Marquès d'Argentera fins a l'estació de França.

El missatge polític era clar: denunciar el "bloqueig del la situació política a Catalunya", "recuperar el seny" i per exigir un "Govern de tots que respecti la llei" a Catalunya". Per fer-ho ha comptat amb l'assistència de la plana major de Cs –encapçalada pel seu president, Albert Rivera-, el PP –amb la presència destacada de la ministra de Sanitat, Dolors Montserrat, l'exministre José Manuel García-Margallo, el delegat del govern espanyol a Catalunya, Enric Millo i el president del PPC, Xavier García Albiol- i el PSC, amb Miquel Iceta al capdavant que hi assistia per "demostrar la seva indignació" al fet que encara no hi hagi Govern. Com a estrella, la manifestació comptava amb el reclam de l'exprimer ministre francès, Manuel Valls.

A l'escenari final hi han intervingut el mateix Valls, l'actriu Rosa Maria Sardà, l'exfiscal anticorrupció Carlos Jiménez Villarejo, els exdiputats de Cs Jordi Cañas i del PP, Juan Milián i el president de SCC, José Rosiñol. Tots amb un discurs tan previsible com repetitiu: l'independentisme ha fracassat.

Sardà ha estat l'única oradora que també ha demanat a la banda espanyola que pari l'orella al que passa a Catalunya. "Han jugat aviam qui la tenia més llarga", ha assegurat. Villarejo ha relacionat l'independentisme amb la corrupció política. Curiosament, ho ha fet davant els líders del PPC.

Cañas o Milián ha recorregut a l'argumentari habitual que l'independentisme havia funcionat gràcies als mitjans de propaganda que han fomentat "odi" o un "referèndum il·legal que ha dividit la societat".

L'arribada dels polítics ha dibuixat quina és la pole position dels líders unionistes a Catalunya. Si Rivera ha estat de tros el més aclamat, Iceta ha tingut alguna escridassada i Albiol s'ha mantingut en la indiferència dels manifestants.

Banderes espanyoles, símbols de Tabàrnia o banderes de la Guàrdia Civil així com cartells carregant contra l'independentisme o reclamant presó pels investigats pel procés han format part del decorat d'una concentració tranquil·la. "Que no nos engañen, Cataluña es España" o "Puigdemont a prisión" han estat algunes de les consignes més destacades.

| Quico Sallés